《谢张使君梦弼馈春肉》
金朝·元德明

牙猪肋厚一尺玉，盐花入深蒸脱骨。韭芽蓼甲春满盘，走送茅斋慰幽独。

山人食贫才一粥，几被艾生嘲苜蓿。食前方丈非素怀，颇忆悬貆绕高屋。

呼来邻叟共一饱，为说使君方继肉。饥民待哺今几家，无策赞君惭此腹。

区区一肉见歌咏，说食书生良未足。却愁今夕梦寐间，有物踏破园蔬绿。

作者简介：金忻州秀容人，号东岩。幼嗜书。布衣蔬食，处之自若。人负债不能偿，往往毁券。累举不第，放浪山水间，饮酒赋诗以自娱。卒年四十八。有《东岩集》。